Joensuulainen luokanopettajaopiskelija Lasse Korhonen, 28, on maanantai-illasta lähtien kulkenut kaikki kävelymatkansa takaperin.

Edellisen kerran Korhonen vietti takaperinkävelyviikkoa neljä vuotta sitten. Nyt hän uusi tempauksen kaverinsa haastamana. Palkkioksi on sovittu sata Muumi-tikkaria, kun viikko on ohi.

- Kaverini on hankkinut jo tikkarit, mutta saan ne vasta tiistaina, Korhonen kertoo.

Mainos alkaa

Mainos päättyy

Hän päätti viikon aluksi, ettei jätä takaperin kävelyn vuoksi tekemättä mitään, mitä oli ennalta suunnitellut tekevänsä. Siten esimerkiksi koiralenkit, kaupungilla kulkeminen ja salibandytreenien vetäminen ovat sujuneet takaperin kävellen.

Ensimmäinen koetinkivi oli edessä jo maanantai-iltana, kun Korhonen suuntasi kotoaan Noljakasta Lidliin ostoksille.

- Yliopistolla kulkeminen on ollut helppoa, sillä opiskelukaverit tunsivat minut jo ennestään ja tiesivät, mistä on kyse. Kaupassa kaikki ihmiset olivat kuitenkin täysin vieraita, ja siellä tuli mieleen, että mitähän nuo ajattelevat, hän kuvailee.

Viikon aikana itsetietoisuus ja toisten ajatuksista murehtiminen ovat Korhosen mukaan kuitenkin kadonneet. Normaalin arjen eläminen hieman eri tavalla onkin osoittautunut jopa hyväksi opetukseksi.

- Mitä vähemmän ajattelee sitä, mitä muut ihmiset ajattelevat, sen parempi, hän summaa.

Muissa ihmisissä Korhosen tempaus on herättänyt alkuhämmennyksen lisäksi huvitusta ja iloa. Hyvän mielen tuominen marraskuun keskelle on Korhosen mukaan ollutkin viikon parasta antia.

- Nauran itsekin nyt kotona paljon, vaikka siellä takaperin kävelyäni ei ole näkemässä kuin Mojito-koira.

Korhosen tempauksesta kertoi ensimmäisenä Itä-Suomen ylioppilaslehti Uljas.